b'\n_START_ARTICLE_\nSuvi-Anne Siimes\n_START_SECTION_\nTausta\n_START_PARAGRAPH_\nSiimes vietti lapsuutensa Helsingin Malmilla. H\xc3\xa4nen vanhempansa olivat opettajia, ja perheeseen kuului my\xc3\xb6s kolme nuorempaa sisarusta. Ensimm\xc3\xa4isen lapsensa Nikolaoksen h\xc3\xa4n sai 19-vuotiaana ja toisen, Irinjan, 20-vuotiaana. Kolmas lapsi, Olga, syntyi 1990. Vuodesta 1988 Siimes on ollut naimisissa l\xc3\xa4\xc3\xa4k\xc3\xa4ri Kari Penkkil\xc3\xa4n kanssa._NEWLINE_Siimes opiskeli Helsingin yliopistossa p\xc3\xa4\xc3\xa4aineenaan ensin k\xc3\xa4yt\xc3\xa4nn\xc3\xb6llist\xc3\xa4 filosofiaa, mutta lopulta kansantaloustiedett\xc3\xa4. Vuonna 1993 Siimes suoritti valtiotieteen lisensiaatin tutkinnon.\n_START_SECTION_\nPoliittinen ura\n_START_PARAGRAPH_\nPolitiikkaan Siimes omien sanojensa mukaan l\xc3\xa4hti vahingossa, kun paikallispolitiikassa vaikuttanut mies h\xc3\xa4net siihen houkutteli. Vasemmistoliittoon h\xc3\xa4n liittyi juuri ennen vuoden 1992 kunnallisvaaleja. Kunnallisvaalit meniv\xc3\xa4t hyvin, ja Siimes toimikin ennen valintaansa eduskuntaan Pohjan kunnanvaltuuston ja -hallituksen j\xc3\xa4senen\xc3\xa4 vuosina 1993\xe2\x80\x931998. _NEWLINE_Siimes sai puolueessaan huomiota ennen vuoden 1995 eduskuntavaaleja talouspuheillaan: h\xc3\xa4n puhui poikkeuksellisesti leikkauksien ja veronkorotuksien tarpeellisuudesta s\xc3\xa4\xc3\xa4st\xc3\xb6jen vastustamisen sijaan. H\xc3\xa4net valittiin ensin Vasemmistonaisten puheenjohtajistoon, ja hyvin menneen televisioidun vaalikeskustelun j\xc3\xa4lkeen h\xc3\xa4net valittiin samana kes\xc3\xa4n\xc3\xa4 puolueen varapuheenjohtajaksi. _NEWLINE_Siimes nousi vasemmistoliiton puheenjohtajaksi vuonna 1998 Claes Anderssonin j\xc3\xa4tt\xc3\xa4ess\xc3\xa4 teht\xc3\xa4v\xc3\xa4n. H\xc3\xa4nest\xc3\xa4 tuli samalla Lipposen ensimm\xc3\xa4isen hallituksen kulttuuriministeri. Siimes valittiin kansanedustajaksi ensimm\xc3\xa4isen kerran vuoden 1999 vaaleissa h\xc3\xa4nen oltuaan vuoden kulttuuriministerin\xc3\xa4 ja puolueensa puheenjohtajana. N\xc3\xa4iden vaalien j\xc3\xa4lkeen muodostetussa Lipposen toisessa hallituksessa h\xc3\xa4n oli toinen valtiovarainministeri ja asuntoministeri, loppuvaiheessa my\xc3\xb6s kehitysyhteisty\xc3\xb6ministeri._NEWLINE_Vuonna 2003 puolueen pudottua oppositioon Siimes toimi Vasemmistoliiton eduskuntaryhm\xc3\xa4ss\xc3\xa4 kansanedustajana.\n_START_SECTION_\nKritiikki ja l\xc3\xa4ht\xc3\xb6 politiikasta\n_START_PARAGRAPH_\nSiimeksen linja vasemmistoliiton johdossa kohtasi my\xc3\xb6s vastustusta. Tammikuussa 2004 Kansan Uutisten p\xc3\xa4\xc3\xa4toimittaja Yrj\xc3\xb6 Rautio ilmoitti j\xc3\xa4tt\xc3\xa4v\xc3\xa4ns\xc3\xa4 lehden p\xc3\xa4\xc3\xa4toimittajan paikan ja eroavansa samalla puolueesta. Rautio kritisoi Vasemmistoliiton hyl\xc3\xa4nneen aatteensa ja arvosteli Siimeksen politiikkaa populistiseksi._NEWLINE_Tammikuussa 2005 Siimes ilmoitti eduskuntaryhm\xc3\xa4n ja vasemmistoliittolaisen ay-liikkeen edustajien kanssa k\xc3\xa4ydyss\xc3\xa4 kokouksessa, ett\xc3\xa4 jos Jaakko Laakso otetaan eduskuntavaaliehdokkaaksi vuoden 2007 eduskuntavaaleihin, h\xc3\xa4n ei ole k\xc3\xa4ytett\xc3\xa4viss\xc3\xa4 ehdokkaaksi. Siimes ei hyv\xc3\xa4ksynyt Laakson eik\xc3\xa4 h\xc3\xa4nen kannattajiensa turvallisuuspoliittisia linjauksia. Kun Siimekselle my\xc3\xb6hemmin selvisi ettei Jaakko Laaksoa poistettu Vasemmistoliiton ehdokaslistalta, h\xc3\xa4n erosi puolueen puheenjohtajan teht\xc3\xa4v\xc3\xa4st\xc3\xa4, kielt\xc3\xa4ytyi puolueen eduskuntavaaliehdokkuudesta ja ilmoitti, ettei aio edes \xc3\xa4\xc3\xa4nest\xc3\xa4\xc3\xa4 Vasemmistoliittoa niin kauan kuin puolueen entiset ja toimintatavoiltaan my\xc3\xb6s nykyiset taistolaiset ovat sen ehdokkaana. 1. maaliskuuta 2006 Siimes ilmoitti eroavansa vasemmistoliiton johdosta ja ettei aio asettua ehdolle en\xc3\xa4\xc3\xa4 vuoden 2007 eduskuntavaaleissa. Ero tapahtui ylim\xc3\xa4\xc3\xa4r\xc3\xa4isess\xc3\xa4 puoluekokouksessa 2. maaliskuuta. Siimes perusteli l\xc3\xa4ht\xc3\xb6\xc3\xa4\xc3\xa4n sill\xc3\xa4, ettei halua olla toiminnallaan edist\xc3\xa4m\xc3\xa4ss\xc3\xa4 puolueiden entisten taistolaisten toimintaa ja p\xc3\xa4\xc3\xa4sy\xc3\xa4 eduskuntaan. Siimes kertoi pari p\xc3\xa4iv\xc3\xa4\xc3\xa4 my\xc3\xb6hemmin, ett\xc3\xa4 oli harkinnut kev\xc3\xa4\xc3\xa4ll\xc3\xa4 2005 siirtymist\xc3\xa4 SDP:hen. Siimes kritisoi eronsa j\xc3\xa4lkeen my\xc3\xb6s vasemmistoliiton puoluesihteeri\xc3\xa4, joka tuolloin oli Aulis Ruuth. Siimest\xc3\xa4 seurasi puheenjohtajana Martti Korhonen._NEWLINE_7. kes\xc3\xa4kuuta 2006 Siimes ilmoitti eroavansa my\xc3\xb6s vasemmistoliiton j\xc3\xa4senyydest\xc3\xa4. Vuoden 2009 europarlamenttivaaleissa Siimes tuki kokoomuksen ehdokasta, EVA:n johtaja Risto E. J. Penttil\xc3\xa4\xc3\xa4.\n_START_SECTION_\nPolitiikan j\xc3\xa4lkeen\n_START_PARAGRAPH_\nLuovuttuaan politiikasta Siimes toimi vuosina 2007\xe2\x80\x932011 L\xc3\xa4\xc3\xa4keteollisuus ry:n toimitusjohtajana. Syyskuussa 2011 h\xc3\xa4net valittiin Ty\xc3\xb6el\xc3\xa4kevakuuttajat TELAn puheenjohtajaksi Esa Swanljungin j\xc3\xa4\xc3\xa4ty\xc3\xa4 el\xc3\xa4kkeelle. My\xc3\xb6s t\xc3\xa4ss\xc3\xa4 ty\xc3\xb6ss\xc3\xa4 Siimeksen toimintaa on kritisoitu._NEWLINE_Siimes valittiin huhtikuussa 2016 ajatuspaja Liberan taustalla olevan Libera-S\xc3\xa4\xc3\xa4ti\xc3\xb6n hallitukseen, jonka muita j\xc3\xa4seni\xc3\xa4 ovat muun muassa Elina Lepom\xc3\xa4ki ja Bj\xc3\xb6rn Wahlroos. Ylen haastattelussa Siimes kertoi edelleen olevansa vasemmistolainen. Politiikkaan palaamista h\xc3\xa4n ei pit\xc3\xa4nyt realistisena n\xc3\xa4kemyksen\xc3\xa4.\n_START_SECTION_\nMielipiteit\xc3\xa4\n_START_PARAGRAPH_\nPaavo Arhinm\xc3\xa4ki on arvioinut, ett\xc3\xa4 merkitt\xc3\xa4vin asiaero Siimeksen kantojen ja Vasemmistoliiton v\xc3\xa4lill\xc3\xa4 on ollut suhtautuminen sotilasliittoihin ja liittoutumattomuuteen. H\xc3\xa4nest\xc3\xa4 puoluev\xc3\xa4ki on voimakkaasti liittoutumattomuuden kannalla sotilasliittoja vastaan, ja Siimes suhtautui sotilasliittoihin my\xc3\xb6nteisesti. Siimes totesikin viimeisin\xc3\xa4 kansanedustaja-aikoinaan, ett\xc3\xa4 NATO-j\xc3\xa4senyys voisi olla Suomen turvallisuuspoliittinen tavoite._NEWLINE_Ydinvoimaan liittyen Siimes on Vasemmistoliiton puheenjohtaja-aikanaan todennut, ett\xc3\xa4 h\xc3\xa4n ei ole ehdolla sellaisen puolueen puheenjohtajaksi, joka sit\xc3\xa4 kannattaa. Kehitysyhteisty\xc3\xb6ministerin\xc3\xa4 h\xc3\xa4n on puhunut kehitysyhteisty\xc3\xb6rahojen puolesta ja tuloerojen kasvua vastaan._NEWLINE_Finnwatch on kritisoinut TELA:n toimintaa veroparatiiseihin sijoittamisesta, johon Siimes on kommentoinut, ettei veroparatiisien v\xc3\xa4ltt\xc3\xa4minen lis\xc3\xa4isi l\xc3\xa4pin\xc3\xa4kyvyytt\xc3\xa4 nykyisest\xc3\xa4, vaan se vain pienent\xc3\xa4isi tuottoja. H\xc3\xa4nest\xc3\xa4 ty\xc3\xb6el\xc3\xa4kevarat on jo sijoitettu parhaalla mahdollisella tavalla.'